遊西湖分韻得要字
作者：史浩
朝代：宋

paragraphs: 儒生紙上爭攻剽，傳癖書癡等貽誚。
不然利海競錐刀，或向名場羨華要。
紛紛臧穀兩亡羊，說以西湖却頭掉。
西湖自倚傾城姿，肯與西施角年少。
品題定價有前賢，陳迹班班猶可弔。
試因休沐許尋盟，浄洗緇塵一登眺。
身疑孤星破浮雲，心逐驚猱走空嶠。
野竹萬箇秋聲虛，敗荷十里香風妙。
凌霄金剎梵仙居，怪石嶙峋餘萬竅。
高敷桂子浥新黄，好傍長枝發清嘯。
老禪林外熟蹲鴟，雙耳不聞天使召。
行行欲問處士橋，路轉忽逢水仙廟。
未羞菊蕊薦芳馨，一盞寒泉敢先釂。
翩翩沙鳥沒蒼烟，紅蓼丹楓舞斜照。
急呼艇子汎漪漣，正欲渡間狎漁釣。
同行磊落三數公，嘉此襟期非素料。
襞牋吟寫樂遊詩，愈使西湖有光耀。
伊余同賦却忘言，了知造物工相撩。
千古遊人安在哉，城郭山林歸一窖。
會須象罔得玄珠，可免小兒輕侮笑。